Rokovací poriadok komisie obecného zastupiteľstva v Heľpe 
na ochranu verejného záujmu

Čl. 1
Základné ustanovenie

1.	Komisia obecného zastupiteľstva v Heľpe na ochranu verejného záujmu sa zariaďuje a plní úlohy podľa ústavného zákona č. 357/ 2004 Z.z o ochrane verejného záujmu pri výkone funkcií verejných funkcionárov.
2.	Komisia má osobitné postavenie a organizačnú štruktúru, vyplývajúci z ústavného zákona a predmetom jej činnosti je plnenie úloh, ktoré zveruje do jej pôsobnosti ústavný zákon.
3.	Komisia pracuje formou zasadnutí, ktoré sú neverejné.

Čl. 2
Zloženie komisie

1.	Počet členov a zloženie komisie určuje čl. 7 ods. 5 ústavného zákona. Komisia je zložená zo zástupcov politických strán, politických hnutí a nezávislých poslancov, z ktorých je zložené obecné zastupiteľstvo nadpolovičnou väčšinou prítomných poslancov.
2.	Komisia musí mať aspoň troch členov. Ak sa tento počet nedosiahne spôsobom uvedeným v odseku 1, doplní sa počet členov komisie o zástupcu politickej strany alebo politického hnutia, ktorá má v obecnom zastupiteľstve najvyšší počet poslancov.
3.	Členovia komisie sú pri výkone svojej funkcie nezastupiteľní.
4.	Členstvo v komisii zaniká :
a)	písomným vzdaním sa členstva v komisii bez uvedenia dôvodu,
b)	zmenou politickej príslušnosti člena komisie, ktoré spôsobí nesúlad zloženia komisie s ústavným zákonom,
c)	odvolaním člena komisie obecným zastupiteľstvom,
d)	smrťou.
            K zániku členstva v komisii podľa písm. a) a c) dochádza dňom zvolenia nového člena
komisie. K zániku členstva v komisii podľa písmena b) dochádza dňom doručenia písomného oznámenia predsedovi komisie.
5.	Ak dôjde v čase platného zvolenia komisie k zmene v politickej príslušnosti člena komisie tak, že nastane nesúlad s ústavným zákonom, dotknutý člen komisie je povinný vzdať sa svojej funkcie a oznámiť túto skutočnosť bezodkladne, v písomnej forme, predsedovi komisie. Predseda komisie vyzve príslušnú organizačnú úroveň politickej strany alebo politického hnutia, ktoré sú touto zmenou dotknuté, aby predložili návrh na doplnenie nového člena.
6.	Doplnenie nových členov komisie, resp. inú zmenu v zložení komisie schvaľuje obecné zastupiteľstvo nadpolovičnou väčšinou prítomných poslancov.
7.	Do doby platného doplnenia je komisia oprávnená vykonávať len úkony, ktoré neznesú odklad.

Čl. 3
Predseda, podpredseda a tajomník komisie

1.	Predsedu komisie (ďalej len „predseda“) volí obecné zastupiteľstvo. Podpredsedu komisie (ďalej len „podpredseda“) volí komisia na návrh členov komisie. 
2.	Predseda :
a)	riadi a organizuje prácu komisie,
b)	vedie zasadnutia komisie,
c)	zastupuje komisiu navonok,
d)	podporuje uznesenia komisie a iné písomnosti komisie, vydané v súlade s ústavným zákonom,
e)	počas svojej neprítomnosti poveruje vedením komisie konkrétneho člena komisie ( podpredsedu),
f)	zodpovedá za ochranu doručených písomných oznámení podľa zákona č. 428/2002 Z. z. o ochrane osobných údajov.
3.	Na vedenie písomnej agendy si môže komisia zvoliť zo svojich radov tajomníka komisie, inak písomnú agendu komisie vedie predseda.
4.	Tajomník :
a)	koordinuje a zabezpečuje administratívnu činnosť komisie,
b)	na pokyn predsedu zvoláva zasadnutia komisie,
c)	zodpovedá za včasné rozoslanie podkladov ostatným členom komisie,
d)	plní ďalšie úlohy podľa pokynov predsedu.
5.	Oznámenia funkcií, zamestnaní, činností a majetkových pomerov podľa čI. 7 a oznámenie podľa čI.8 ods. 5 ústavného zákona podáva verejný funkcionár prostredníctvom podateľne predsedovi komisie v zákonom stanovených termínoch na doručenom tlačive, v uzavretej obálke s označením „ Neotvárať – oznámenie“ a s uvedením odosielateľa v ľavom hornom rohu obálky.

Čl. 4
Príprava rokovania komisie

1.	Rokovanie komisie zvoláva predseda
a)	najneskôr do 14 dní po tom, čo sa dozvedel, že starosta obce doručil do podateľne oznámenie podľa čl. 7 ods. 1 ústavného zákona alebo žiadosť o udelenie výnimky zo zákazov podľa čl. 8 ods.1 až 3 ústavného zákona,
b)	ak si to vyžiada plnenie úloh komisie podľa uznesenia komisie, návrhu člena komisie alebo na podnet alebo ak treba plniť úlohu vyplývajúcu z ústavného zákona.
2.	Pri plnení úloh podľa čl. 7 ods.7 ústavného zákona podateľňa obecného úradu bezodkladne po doručení dožiadania oznámi túto skutočnosť predsedovi komisie, ktorý bezodkladne zvolá zasadnutie komisie. Komisia posudzuje žiadosti individuálne a je povinná vybaviť ich najneskôr do 10 dní odo dňa podania žiadosti alebo odo dňa odstránenia nedostatkov žiadosti, ak zákon č. 211/2000 Z.z. o slobodnom prístupe k informáciám neurčuje inak.
3.	Ak bude žiadosť o poskytnutie informácie doručená priamo starostovi alebo poslancovi, vzťahuje sa na ich konanie postup uvedený v predchádzajúcom bode.

4.	Spolu s pozvánkou oznámi predseda členom komisie aj plánovaný program rokovania komisie.

Čl. 5
Rokovanie komisie

1.	Komisia sa schádza na svojich zasadnutiach podľa potreby. Zasadnutia komisie riadi predseda, v jeho neprítomnosti podpredseda alebo poverený člen komisie.
2.	Na začiatku rokovania predseda zistí, či je komisia uznášaniaschopná. Ak komisia nie je uznášaniaschopná, zvolá predseda zasadnutie na iný náhradný termín.
3.	Predseda po otvorení rokovania komisie predloží na schválenie návrh programu rokovania a podľa potreby aj návrh ďalšieho postupu komisie pri rokovaní.
4.	Po schválení programu rokovania, prípadne i postupu komisie pri rokovaní, predseda vykoná kontrolu uznesení z predchádzajúcich rokovaní komisie.
5.	Predseda prizve na rokovanie komisie osobu, ktorá dala podnet na rokovanie komisie a jej účasť je potrebná na ďalšiu činnosť komisie.
6.	Komisia môže na svoje zasdnutie pozvať aj ďalšie osoby, účasť ktorých je na prerokúvanej veci nevyhnutná. O ich prizvaní rozhodne komisia hlasovaním, ak sa o tom uznesie nadpolovičná väčšina všetkých členov komisie. Prizvané osoby sa nezúčastňujú celého rokovania, ale len po dobu, po ktorú od nich členovia komisie požadujú vysvetlenia, vyjadrenia alebo doplnenia k oznámeniam, žiadostiam alebo podnetom.

Čl. 6
Prijímanie uznesení

1.	Komisia je spôsobilá rokovať a uznášať sa vtedy, ak je prítomná nadpolovičná väčšina jej členov.
2.	Na prijatie uznesenia komisie je potrebný súhlas nadpolovičnej väčšiny všetkých členov komisie.

Čl. 7
Záznam z rokovania komisie

1.	O priebehu rokovania komisie sa vyhotovuje stručný záznam, ktorý obsahuje najmä závery z prerokovania jednotlivých bodov. Záznam a uznesenie podpisuje predseda.
2.	Výpis z uznesenia v chválenom znení sa doručuje osobe, ktorej sa týka. Výpis z uznesenia podpisuje predseda.

Čl. 8
Nakladanie s oznámeniami a písomnosťami z činnosti komisie a ich archivovanie

1.	Písomné oznámenia podávané starostom podľa ústavného zákona a písomnosti z činnosti komisie nie je dovolené rozmnožovať a odnášať mimo sídla obecného úradu.
2.	Za uloženie a archivovanie písomných oznámení, záznamov z rokovania komisie, spolu s podkladovými materiálmi a ostatnými písomnosťami v sídle obecného úradu zodpovedá predseda.
3.	Dokumenty uvedené v ods. 2 sa ukladajú a archivujú v sídle obecného úradu tak, aby k nim mal prístup len predseda.
4.	Podmienky na archivovanie dokumentov komisie v súlade so zákonom č. 428/2002 Z.z. o ochrane osobných údajov vytvorí obecný úrad.

Čl. 9
Poskytovanie informácií, ochrana osobných údajov a povinnosť mlčanlivosti

1.	Informácie o údajoch z písomného oznámenia predkladaného starostom obce poskytuje komisia fyzickým a právnickým osobám v rozsahu ustanovenom zákonom č. 211/2000 Z.z. o slobodnom prístupe k informáciám.
2.	Členovia komisie sú povinní podpísať písomné vyhlásenie, ktorým berú na vedomie povinnosť mlčanlivosti a ochrany osobných údajov, s ktorými prídu do styku počas výkonu funkcie s tým, že sú si vedomí prípadných právnych následkov pri porušení tejto povinnosti.
3.	Rozsah informácií musí byť v súlade so zákonom č. 428/2002 Z.z. o ochrane osobných údajov. Porušenie zákona o ochrane osobných údajov môže mať za následok zodpovednosť vyplývajúcu z tohto zákona, ako aj z § 178 zákona SNR č. 140/1961 Zb. Trestný zákon, v znení neskorších predpisov.
4.	V mene komisie je oprávnený poskytovať informácie o údajoch z písomného oznámenia fyzickým a právnickým osobám predseda.
5.	Dotknuté osobné údaje možno z písomného oznámenia poskytnúť len s písomným súhlasom verejného funkcionára.

Čl. 10
Záverečné ustanovenia

1.	Tento rokovací poriadok nadobúda platnosť a účinnosť dňom jeho schválenia obecným zastupiteľstvom.
2.	Zmeny a doplnenia  rokovacieho poriadku schvaľuje obecné zastupiteľstvo nadpolovičnou väčšinou prítomných poslancov.
3.	Súčasťou rokovacieho poriadku je príloha č. 1 „ Čestné prehlásenie člena komisie“.
4.	Obecné zastupiteľstvo schválilo rokovací poriadok komisie na ochranu verejného záujmu dňa 4.4.2005 uznesením číslo 6/2005.

									 Jozef Fillo
									starosta obce

Čestné vyhlásenie

člena komisie obecného zastupiteľstva v Heľpe
na ochranu verejného záujmu

Meno, priezvisko, titul ...........................................................................................................

Bydlisko .................................................................................................................................

v y h l a s u j e m, že

budem podľa zákona č. 428/2002 Z.z. o ochrane osobných údajov dodržiavať mlčanlivosť o osobných údajoch, s ktorými som prišiel do styku ako člen komisie obecného zastupiteľstva v Heľpe na ochranu verejného záujmu a ktoré tvoria ekonomickú a sociálnu identitu starostu obce Heľpa .
Zaväzujem sa, že budem mlčanlivosť o týchto osobných údajoch dodržiavať nielen počas výkonu funkcie člena komisie obecného zastupiteľstva na ochranu verejného záujmu, ale aj po jej skončení.
Beriem na vedomie právne následky, ktoré spája s porušením mlčanlivosti a s neoprávneným nakladaním s osobnými údajmi Trestný zákon a zákon o ochrane osobných údajov.

V Heľpe dňa ............................. 2005

							....................................................................
							                  podpis